CELEX: 32012R0363
Language: bg
Date: 2012-02-23 00:00:00
Title: Делегиран регламент (ЕС) № 363/2012 на Комисията от 23 февруари 2012 година относно процедурните правила за признаването и оттеглянето на признаване на мониторингови организации, както е предвидено в Регламент (ЕС) № 995/2010 на Европейския парламент и на Съвета за определяне на задълженията на операторите, които пускат на пазара дървен материал и изделия от дървен материал  текст от значение за ЕИП

27.4.2012   
            
            
               BG
            
            
               Официален вестник на Европейския съюз
            
            
               L 115/12
            
         ДЕЛЕГИРАН РЕГЛАМЕНТ (ЕС) № 363/2012 НА КОМИСИЯТА
   от 23 февруари 2012 година
   относно процедурните правила за признаването и оттеглянето на признаване на мониторингови организации, както е предвидено в Регламент (ЕС) № 995/2010 на Европейския парламент и на Съвета за определяне на задълженията на операторите, които пускат на пазара дървен материал и изделия от дървен материал
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 995/2010 на Европейския парламент и на Съвета от 20 октомври 2010 г. за определяне на задълженията на операторите, които пускат на пазара дървен материал и изделия от дървен материал (1), и по-специално член 8, параграф 7 от него,
   като има предвид, че:
   
               (1)
            
            
               Регламент (ЕС) № 995/2010 има за цел по-специално да сведе до минимум риска от това на вътрешния пазар да бъде допуснат незаконен дървен материал и изделия, получени от такъв дървен материал. Мониторинговите организации следва да подкрепят операторите при съблюдаването на изискванията на този Регламент. За тази цел те следва да разработят система за дължима грижа (due diligence system), да предоставят на операторите правото да я използват и да следят за правилното ѝ използване.
            
         
               (2)
            
            
               Процедурата, по която Комисията признава мониторинговите организации, следва да бъде справедлива, прозрачна и независима. Поради това кандидатите следва да бъдат оценявани след консултации с компетентните органи на държавите-членки и след събиране на достатъчно информация за кандидата. При необходимост събирането на информация следва да включва посещения на помещения на кандидата.
            
         
               (3)
            
            
               Необходимо е да се уточнят подходящите експертни знания и капацитет, които мониторинговите организации следва да имат, за да се установи съответствието на дървения материал с приложимото законодателство в държавата, където се добива, и да се предложат мерки за оценяване на риска от това на пазара да бъде допуснат незаконен дървен материал и изделия, получени от такъв дървен материал. Когато установеният риск не е незначителен, мониторинговата организация следва също да може да предложи подходящи мерки за ефективното му намаляване до минимум.
            
         
               (4)
            
            
               Следва да се осигури, че мониторинговите организации изпълняват функциите си по прозрачен и независим начин, като не допускат каквито и да са конфликти на интереси, произтичащи от техните функции, и като предоставят услугите си на операторите по недискриминационен начин.
            
         
               (5)
            
            
               При вземане на решение за оттегляне на признаване, Комисията следва са спазва процедура, която е справедлива, прозрачна и независима. Преди да вземе решение, Комисията следва да се консултира със съответните компетентни органи на държавите-членки и да събере достатъчно информация, включително провеждане на посещения на място при необходимост. На заинтересованата мониторингова организация следва да се даде възможност да представи коментари, преди да бъде взето решение.
            
         
               (6)
            
            
               В съответствие с принципа на пропорционалност Комисията следва да може да оттегли признаването временно и/или условно, или постоянно, тъй като може да сметне според нивото на установените пропуски, че мониторинговата организация вече не изпълнява функциите или не отговаря на изискванията, определени в член 8 от Регламент (ЕС) № 995/2010.
            
         
               (7)
            
            
               Необходимо е да се осигури, че нивото на защита на лицата по отношение на обработката на техните лични данни при дейностите в обхвата на настоящия регламент, по-специално що се отнася до обработката на лични данни в заявките за признаване като мониторингова организация, съответства на изискванията, определени в Директива 95/46/ЕО на Европейския парламент и на Съвета от 24 октомври 1995 г. за защитата на лицата по отношение на обработката на лични данни и за свободното движение на такива данни (2) и на Регламент (ЕО) № 45/2001 на Европейския парламент и на Съвета от 18 декември 2000 г. за защитата на лицата по отношение на обработката на лични данни от институции и органи на Общността и за свободното движение на такива данни (3),
            
         ПРИЕ НАСТОЯЩИЯ РЕГЛАМЕНТ:
   Член 1
   Определения
   За целите на настоящия регламент освен определенията, установени в член 2 от Регламент (ЕС) № 995/2010, се прилагат следните определения:
   
               1)
            
            
               „съответни компетентни органи“ означава компетентните органи на държавите-членки, в които мониторинговата организация или кандидатът за признаване като мониторингова организация са законно установени или в които предоставят услуги, или възнамеряват да предоставят услуги по смисъла на Директива 2006/123/ЕО на Европейския парламент и на Съвета (4);
            
         
               2)
            
            
               „официални документи за професионална квалификация“ означава дипломи, свидетелства и други документи, издадени от органи в отделните държави, определени съгласно законодателните или административните разпоредби на тези държави, с които се удостоверява успешно завършено професионално обучение;
            
         
               3)
            
            
               „професионален опит“ означава действително и законно упражняване на съответната професия.
            
         Член 2
   Заявка за признаване
   1.   Всеки публичен или частноправен субект — дружество, корпорация, фирма, предприятие, институция или орган — законово регистриран в държава-членка на ЕС, може да подаде до Комисията заявка да бъде признат като мониторингова организация.
   Съответният субект следва да подаде заявката на някой от официалните езици на ЕС, заедно с документите, изброени в приложението.
   2.   За да бъде признат като мониторингова организация, кандидатът трябва да докаже, че отговаря на всички изисквания, посочени в член 8, параграф 2 от Регламент (ЕС) № 995/2010 и в членове 5—8 от настоящия регламент.
   3.   Комисията потвърждава получаването на заявката и в рамките на 10 работни дни от датата на получаване издава на кандидата референтен номер.
   Тя посочва на кандидата също ориентировъчен срок, в рамките на който ще вземе решение във връзка със заявката. Комисията информира кандидата всеки път, когато променя ориентировъчния срок поради необходимостта от допълнителна информация или документи за оценката на заявката.
   4.   В случай че са изминали три месеца от получаването на заявка или от последното писмено съобщение на Комисията до кандидата, в зависимост от това кое събитие настъпи по-късно, а Комисията не е приела решение за признаване или отхвърляне на заявката, Комисията информира кандидата писмено за напредъка в оценяването на заявката.
   Първа алинея може да се приложи повече от веднъж при разглеждането на една заявка.
   5.   Комисията предава копие на заявката и на удостоверителните документи на съответните компетентни органи, които могат да представят коментари по заявката в рамките на един месец от датата на предаване.
   Член 3
   Допълнителни документи и достъп до помещения
   1.   При поискване от страна на Комисията, кандидатът или съответните компетентни органи следва да предоставят всякаква допълнителна информация или документи, изискани от Комисията, в рамките на определен срок.
   2.   Кандидатът следва да предоставя достъп до своите помещения на Комисията за проверка дали са изпълнени всички изисквания, посочени в член 8 от Регламент (ЕС) № 995/2010 и в членове 5—8. Комисията следва да информира предварително кандидата за посещението. Съответните компетентни органи могат да вземат участие в посещението.
   Кандидатът следва да оказва необходимото съдействие, за да улесни тези посещения.
   Член 4
   Решение за признаване
   Когато Комисията приеме решение за признаване съгласно член 8, параграф 3 от Регламент (ЕС) № 995/2010, тя уведомява съответния кандидат в рамките на 10 работни дни от датата на приемане на това решение.
   Комисията незабавно предоставя на кандидата сертификат за признаване и съобщава решението си на компетентните органи на всички държави-членки в съответствие с втора алинея от член 8, параграф 3 от Регламент (ЕС) № 995/2010 в рамките на срока, посочен в първата алинея.
   Член 5
   Правосубектност и законосъобразно установяване в рамките на ЕС
   1.   Когато кандидатът е законно установен в повече от една държава-членка, той следва да предостави информация за своето седалище, централна администрация или основно място на стопанска дейност в рамките на ЕС, както и за всички свои агенции, клонове или филиали, създадени на територията на която и да е държава-членка. Кандидатът следва също да декларира в кои държави-членки възнамерява да предоставя услуги.
   2.   От кандидат, който е орган или част от орган на държава-членка, не се изисква да доказва своята правосубектност и законосъобразно установяване в рамките на ЕС.
   Член 6
   Подходящи експертни умения
   1.   С цел да се осигури правилното изпълнение на функциите на мониторинговата организация съгласно изискванията на член 8, параграф 2, буква б) от Регламент (ЕС) № 995/2010, технически компетентният персонал на кандидата трябва да отговаря на следните минимално допустими критерии, удостоверени посредством официални документи за професионални квалификации и професионален опит:
   
               а)
            
            
               официално професионално обучение в областта на дисциплина, съответстваща на функциите на мониторинговата организация;
            
         
               б)
            
            
               за старши технически позиции, най-малко пет години професионален опит с функции, близки до тези в мониторингова организация.
            
         За целите на буква а) от първа алинея, дисциплините, свързани с горско стопанство, околна среда, право, бизнес управление, управление на риска, търговия, одит, финансов контрол или управление на веригата за доставки, се считат за съответстващи дисциплини.
   2.   Кандидатът следва да поддържа архив, в който да документира задълженията и отговорностите на своя персонал. Кандидатът следва да разполага с процедури за мониторинг на изпълнението и на техническата компетентност на своя персонал.
   Член 7
   Капацитет за изпълнение на функции като мониторингова организация
   1.   Кандидатът трябва да докаже, че разполага с всяко едно от следните неща:
   
               а)
            
            
               организационна структура, която осигурява правилно изпълнение на функциите на мониторинговата организация;
            
         
               б)
            
            
               система за дължима грижа (due diligence system), която да бъде на разположение на операторите и да се използва от тях;
            
         
               в)
            
            
               правила и процедури, които позволяват оценяването и усъвършенстването на системата за дължима грижа;
            
         
               г)
            
            
               процедури и процеси за проверка на правилното използване от страна на операторите на тяхната система за дължима грижа;
            
         
               д)
            
            
               процедури за коригиращи действия, които да бъдат предприети в случай на невъзможност от страна на оператора да използва правилно своята система за дължима грижа.
            
         2.   В допълнение към изискванията на параграф 1, кандидатът трябва да докаже, че разполага с финансов и технически капацитет да изпълнява функциите на мониторингова организация.
   Член 8
   Отсъствие на конфликт на интереси
   1.   Кандидатът трябва да бъде организиран по начин, осигуряващ запазване на обективността и безпристрастността на неговата дейност.
   2.   Кандидатът трябва да идентифицира, анализира и поддържа архивни записи, в които да документира рисковете от конфликти на интереси, произтичащи като резултат от изпълняването на функциите като мониторингова организация, включително всякакви конфликти, произтичащи от негови взаимоотношения със свързани органи или подизпълнители.
   3.   При установяването на риск от конфликт на интереси, кандидатът трябва да разполага с писмени правила и процедури за недопускане на конфликти на интереси на организационно и индивидуално равнище. Писмените правила и процедури следва да се поддържат и прилагат. Тези правила и процедури могат да включват одиторски проверки от трета страна.
   Член 9
   Информация за последващи промени
   1.   Мониторинговата организация трябва незабавно да информира Комисията за всяка от следните ситуации, възникнали след нейното признаване:
   
               а)
            
            
               промяна, която може да засегне способността на тази мониторингова организация да спазва изискванията в членове 5—8 и която е възникнала след нейното признаване;
            
         
               б)
            
            
               създаване от страна на мониторинговата организация на агенции, клонове или филиали в рамките на ЕС, различни от тези, които е декларирала в своята заявка;
            
         
               в)
            
            
               решение от страна на мониторинговата организация да предоставя услуги в държава-членка, различна от тази, която е декларирала в своята заявка, или в държава-членка, за която е декларирала, че е спряла да предоставя своите услуги в съответствие с буква г);
            
         
               г)
            
            
               прекратяване от страна на мониторинговата организация на предоставянето на услуги в която и да е държава-членка.
            
         2.   Комисията следва да съобщава цялата информация, получена съгласно параграф 1, на съответните компетентни органи.
   Член 10
   Преразглеждане на решението за признаване
   1.   Комисията може да преразгледа решение за признаване на мониторингова организация по всяко време.
   Комисията следва да извършва такова преразглеждане във всяка от следните ситуации:
   
               а)
            
            
               съответният компетентен орган информира Комисията, че е установил, че мониторинговата организация вече не изпълнява функциите, определени в член 8, параграф 1 от Регламент (ЕС) № 995/2010, или че вече не отговаря на изискванията, определени в член 8, параграф 2 от Регламент (ЕС) № 995/2010, както е определено в членове 5—8 от настоящия регламент;
            
         
               б)
            
            
               Комисията разполага със съответната информация, включително при изразена основателна загриженост на трети лица, че мониторинговата организация вече не отговаря на изискванията, определени в член 8, параграфи 1 и 2 от Регламент (ЕС) № 995/2010 и в членове 5—8 от настоящия регламент;
            
         
               в)
            
            
               мониторинговата организация е информирала Комисията за промените, посочени в член 9, параграф 1, буква а) от настоящия регламент.
            
         2.   Когато бъде предприето преразглеждане, Комисията се подпомага от проверяващ екип, за да проведе преразглеждането и да извърши проверките.
   3.   Кандидатът следва да предоставя достъп до своите помещения на проверяващия екип за проверка дали са изпълнени всички изисквания, посочени в член 8 от Регламент (ЕС) 995/2010 и в членове 5—8 от настоящия регламент. Съответните компетентни органи могат да вземат участие при посещението.
   Кандидатът следва да оказва необходимото съдействие, за да улесни тези посещения.
   4.   Проверяващият екип следва да изготви доклад, в който да формулира своето заключение. Доказателствата в подкрепа на заключението се прилагат към доклада за преразглеждане.
   Докладът за преразглеждане следва да включва препоръка относно това дали признаването на мониторинговата организация да бъде оттеглено.
   Проверяващият екип следва да изпрати доклада за преразглеждане на съответните компетентни органи. Тези органи могат да представят коментари в рамките на три седмици от датата на предаване на доклада.
   Проверяващият екип следва да предостави на съответната мониторингова организация обобщение на изводите и заключенията от доклада. Организацията може да представи коментари на проверяващия екип в рамките на три седмици от датата на предаване на обобщението.
   5.   Ако установи, че мониторинговата организация вече не изпълнява функциите или не отговаря на изискванията, определени в член 8 от Регламент (ЕС) № 995/2010, проверяващият екип следва в своя доклад за преразглеждане да препоръча оттегляне на признаването — временно и/или условно, или постоянно — в зависимост от нивото на установените пропуски.
   Проверяващият екип може да препоръча вместо това Комисията да издаде искане за предприемане на коригиращи действия или официално предупреждение, или Комисията да не предприема по-нататъшни действия.
   Член 11
   Решение за оттегляне на признаване
   1.   Комисията решава дали да оттегли признаването на мониторингова организация временно и/или условно, или постоянно, като взема предвид доклада за преразглеждане, посочен в член 10.
   2.   В съответствие с член 8, параграф 6 от Регламент (ЕС) № 995/2010, Комисията може да отправи искане за предприемане на коригиращи действия или официално предупреждение, когато нивото на установените пропуски не води до заключение, че мониторинговата организация вече не изпълнява функциите или не отговаря на изискванията, определени в член 8, параграф 2 от цитирания регламент.
   3.   За решение за оттегляне на признаване на мониторингова организация и искане, или предупреждение съгласно параграф 2 се уведомява съответната мониторингова организация и се съобщава на компетентните органи на всички държави-членки в съответствие с член 8, параграф 6 от Регламент (ЕС) № 995/2010, в рамките на 10 работни дни от приемането им.
   Член 12
   Защита на данните
   Настоящият регламент не засяга правилата относно обработката на лични данни, определени в Директива 95/46/ЕО и Регламент (ЕО) № 45/2001.
   Член 13
   Заключителни разпоредби
   Настоящият регламент влиза в сила на двадесетия ден след публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 23 февруари 2012 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 295, 12.11.2010 г., стр. 23.
   
      (2)  ОВ L 281, 23.11.1995 г., стр. 31.
   
      (3)  ОВ L 8, 12.1.2001 г., стр. 1.
   
      (4)  ОВ L 376, 27.12.2006 г., стр. 36.
   
      ПРИЛОЖЕНИЕ
      
         Списък на удостоверителните документи
      
      
                   
               
               
                  
                     Правосубектност; законосъобразно установяване; предоставяне на услуги:
                  
                  
                              —
                           
                           
                              заверени копия на документи, предвидени в съответното национално законодателство;
                           
                        
                              —
                           
                           
                              списък на държавите-членки, в които кандидатът възнамерява да предоставя услуги.
                           
                        
            
                   
               
               
                  
                     Подходящи експертни умения:
                  
                  
                              —
                           
                           
                              описание на организацията и структурата на юридическото лице;
                           
                        
                              —
                           
                           
                              списък на технически компетентния персонал с копия на автобиографиите;
                           
                        
                              —
                           
                           
                              описание на задълженията и отговорностите и тяхното разпределение;
                           
                        
                              —
                           
                           
                              подробно описание на процедурите за мониторинг на изпълнението и компетенциите на технически компетентния персонал.
                           
                        
            
                   
               
               
                  
                     Капацитет за изпълнение на функции като мониторингова организация:
                  
                  Подробно описание на следното:
                  
                              —
                           
                           
                              система за дължима грижа (due diligence system);
                           
                        
                              —
                           
                           
                              правила и процедури за оценяване и усъвършенстване на системата за дължима грижа;
                           
                        
                              —
                           
                           
                              правила и процедури за разглеждане на жалби от оператори или от трети лица;
                           
                        
                              —
                           
                           
                              процедури и процеси за проверка на правилното използване от страна на операторите на системата за дължима грижа;
                           
                        
                              —
                           
                           
                              процедури за коригиращи действия, които да бъдат предприети в случай на невъзможност от страна на оператора да използва правилно системата за дължима грижа;
                           
                        
                              —
                           
                           
                              система за архивиране.
                           
                        
            
                   
               
               
                  
                     Финансов капацитет:
                  
                  
                              —
                           
                           
                              копия на финансовите отчети за последната финансова година, или
                           
                        
                              —
                           
                           
                              декларация за оборота на продажбите, или
                           
                        
                              —
                           
                           
                              други доказателствени документи, ако по уважителни причини кандидатът не може да предостави посочените по-горе;
                           
                        
                              —
                           
                           
                              документи, удостоверяващи застраховка за гражданска отговорност.
                           
                        
            
                   
               
               
                  
                     Отсъствие на конфликт на интереси:
                  
                  
                              —
                           
                           
                              декларация за отсъствие на конфликт на интереси;
                           
                        
                              —
                           
                           
                              описание на писмените правила и процедури за недопускане на конфликт на интереси на организационно и индивидуално равнище, което може да включва одиторски проверки от трета страна.
                           
                        
            
                   
               
               
                  
                     Подизпълнители:
                  
                  
                              —
                           
                           
                              описание на задачите, възложени на подизпълнители;
                           
                        
                              —
                           
                           
                              доказателства, потвърждаващи, че всички подизпълнители или филиалите, когато са създадени такива, отговарят на съответните изисквания по-горе.